Neuvoston yhteinen toiminta 29 päivältä kesäkuuta 2001, Euroopan unionin erityisedustajan nimittämisestä entiseen Jugoslavian tasavaltaan Makedoniaan



Virallinen lehti nro L 180 , 03/07/2001 s. 0001 - 0001



Neuvoston yhteinen toiminta 29 päivältä kesäkuuta 2001, Euroopan unionin erityisedustajan nimittämisestä entiseen Jugoslavian tasavaltaan Makedoniaan (2001/492/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan, sekä katsoo seuraavaa: (1) Eurooppa-neuvosto ilmoitti 15 päivänä kesäkuuta 2001, että Euroopan unioni on valmis etenemään tämänhetkisissä keskusteluissa saavutetun edistyksen pohjalta ja lupautuu edistämään edelleen entisessä Jugoslavian tasavallassa Makedoniassa käytävää vuoropuhelua. Se päätti nimittää rajoitetuksi ajaksi Skopjessa asuvan, korkean edustajan valvonnassa toimivan EU:n edustajan. (2) Neuvosto päätti 25 päivänä kesäkuuta 2001 tätä varten nimittää Ranskan ehdottaman ehdokkaan. (3) EU:n erityisedustajien nimittämismenettelyistä ja hallinnollisista järjestelyistä 30 päivänä maaliskuuta 2000 neuvoston antamien sääntöjen mukaan jäsenvaltioiden ja komission edustustot voivat pyynnöstä tarjota omista resursseistaan aiheellista ja kohtuullista apua erityisedustajan toimistolle, ON HYVÄKSYNYT TÄMÄN YHTEISEN TOIMINNAN: 1 artikla Euroopan unionin erityisedustajaksi entiseen Jugoslavian tasavaltaan Makedoniaan nimitetään François LÉOTARD. 2 artikla Erityisedustajan toimeksiantoon kuuluu toimia korkean edustajan valvonnassa seuraavilla aloilla: a) luoda ja ylläpitää läheisiä suhteita entisen Jugoslavian tasavallan Makedonian hallitukseen ja poliittiseen prosessiin osallistuviin osapuoliin; b) tarjota EU:n neuvoja ja välitystä poliittisessa prosessissa; c) toimia läheisessä yhteistyössä unionin puheenjohtajavaltion paikallisen edustajan, edustustojen päälliköiden ja Euroopan komission sekä Euroopan unionin tarkkailuvaltuuskunnan kanssa; d) luoda ja ylläpitää tarvittavan yhteensovittamisen varmistamiseksi läheisiä suhteita muihin kansainvälisiin ja alueellisiin toimijoihin, joita asia koskee, mukaan lukien Naton, Etyjin ja YK:n paikalliset edustajat; e) pyydettäessä myötävaikuttaa syntyneiden sopimusten täytäntöönpanoon; f) seurata tiiviisti kehitystä ja aloitteita turvallisuuden alalla ja pitää yhteyttä kaikkiin elimiin, joita asia koskee. 3 artikla 1. Tilanteen kiireellisyyden vuoksi Ranska vastaa poikkeuksellisesti suurimmasta osasta erityisedustajan hallinnollisista kuluista. 2. Erityisedustajan tehtävien suorittamiseen liittyvien menojen kattamiseen tarkoitettu rahoitusohje katetaan neuvoston päätöksellä 30 päivänä maaliskuuta 2000 neuvoston antamien sääntöjen mukaisesti. 4 artikla EU:n erityisedustaja antaa säännöllisesti omasta aloitteestaan tai pyydettäessä raportteja poliittisen toimeksiantonsa täytäntöönpanosta neuvostolle korkean edustajan välityksellä. 5 artikla 1. Tämä yhteinen toiminta tulee voimaan päivänä, jona se tehdään. Sen voimassaolo päättyy 29 päivänä lokakuuta 2001. 2. Tätä yhteistä toimintaa tarkastellaan säännöllisesti. 6 artikla Tämä yhteinen toiminta julkaistaan virallisessa lehdessä. Tehty Brysselissä 29 päivänä kesäkuuta 2001. Neuvoston puolesta Puheenjohtaja A. Lindh